Die dag toe SuperSport moes ‘Eskom’ speel | Netwerk24
Deur Elvira Wood 15 April 2019 09:20
SuperSport se twee groot vragmotors staan buite Loftus, reg vir die wedstryd tussen die Bulle en die Reds. Links is die vragmotor met die uitsaai-ateljee en regs een met vier kragopwekkers. In die middel staan ’n kleiner uitsaai-eenheid wat as rugsteuning dien.
Dit is glo presies wat “onlangs” gebeur het, vertel die uitsaaispan wat die afgelope naweek verantwoordelik was vir die uitsending van die wedstryd tussen die Bulle en die Reds op Loftus in Pretoria.
Hulle weier egter om te sê watter wedstryd en by watter stadion dit was.
“Ons het baie goeie verhoudinge met die stadions. Onthou, ons moet saamwerk om ons produk te lewer. Ons help mekaar,” sê Thato Monale, vervaardiger by SuperSport.
Monale verduidelik wanneer SuperSport ’n buite-uitsending behartig – hetsy dit rugby, sokker, Idols of selfs die Suidoosterfees in Kaapstad is – moet hul eenhede 100% onafhanklik kan funksioneer.
Een van die twee 30 ton-vragmotors wat ’n span gewoonlik na so ’n geleentheid neem, het dan juis onder meer vier kragopwekkers in.
“Ons kan letterlik krag aan ’n straatblok voorsien as ons moet met een so ’n vragmotor,” sê Nthabiseng Serote, woordvoerder van MultiChoice.
Monale verduidelik verder dat daar nie ’n kwessie was oor of hulle die stadion sou help of nie.
“Onthou, ons saai nie net ’n plaaslike rugbywedstryd uit nie.
Ons kan nie vir hulle sê ‘jammer, daar is nie beeldmateriaal nie, want daar was beurtkrag’.
“Ons het ’n kontrak met Sanzaar om beeldmateriaal te lewer wat dan na verskeie lande uitgevoer word.
“Ons kan nie vir hulle sê ‘jammer, daar is nie beeldmateriaal nie, want daar was beurtkrag’.
“Dit is ’n uitvoerproduk, ons móét dit lewer,” sê hy.
Dit help niks as die uitsaai-eenheid krag het, maar die stadion is donker en daar kan nie gespeel word nie.
Die span van SuperSport het dus nie gehuiwer om hul een kragopwekker aan die stadion beskikbaar te stel nie.
Die wedstryd kon dus gespeel en uitgesaai word sonder dat enige van die sowat 120 miljoen rugbygeesdriftiges wêreldwyd wat glo elke naweek na die wedstryde op TV kyk, die vaagste benul gehad het van die drama wat dit voorafgegaan het.
Die span van SuperSport sê dié geval was egter ’n uitsondering, en dat die stadions se kragopwekkers gewoonlik sonder enige probleme aangaan wanneer beurtkrag toeslaan.
Meer oor: Multichoice | Eskom | Sanzaar | Thato Monale | Superruby | Beurtkrag | Supersport